ORDE do 19 de abril de 2004 pola que se modifica o regulamento da denominación de orixe Ribeiro e o seu consello regulador.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 28/04/2004

Por Orde do 2 de febreiro de 1976 aprobouse o regulamento da denominación de orixe Ribeiro e o seu consello regulador, en que se recolleron, como é habitual neste tipo de normas, as características máis sobranceiras dos viños elaborados nesta comarca e as técnicas vitivinícolas admitidas para a súa obtención.
Porén, nese texto non se recolleu un tipo de viño tradicional da comarca que, aínda que con pequenos volumes de produción, atinxiu, contra finais do século XIX e principios do século XX, unha grande sona, que transcendeu fóra do territorio do Ribeiro.
Este viño, coñecido co nome de Tostado, é un viño doce obtido a partir da selección das mellores uvas, principalmente brancas das variedades autóctonas, que se sometían a un proceso artificial de secado en locais (sequeiros ou pendellos) con ventilación. Posteriormente, durante o inverno ou principios da primavera procedíase á prensa da uva e á filtración previa á fermentación. Despois o viño maduraba en cubas de madeira antes do seu consumo.
A elaboración deste viño estaba ligada ás casas fidalgas e aos grandes propietarios, que o utilizaban para consumo da casa (sobre todo as mulleres) en determinadas ocasións especiais e para agasallos.
Tratábase, polo tanto, dun produto moi apreciado e custoso de producir, que entrou en decadencia durante o século pasado, coincidindo coa desaparición das casas máis poderosas que o elaboraban.
No entanto, o desenvolvemento actual da vitivinicultura da comarca e a aposta do sector pola recuperación dos produtos de calidade que tradicionalmente se viñan elaborando nela, levaron a marcar un punto de inflexión na recuperación deste viño que, como manifestación relevante do patrimonio cultural e enolóxico do Ribeiro, debe rescatarse.
En consecuencia, por pedimento do sector interesado, unha vez avaliados os informes técnicos presentados e de conformidade co artigo 30.I.3 e 4 do Estatuto de autonomía de Galicia e no uso das competencias que me confire a Lei de Galicia 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro
DISPOÑO:
Artigo único.-Modifícanse os artigos 1, 5, 8, 11, 13, 16, e 21 do regulamento da denominación de orixe Ribeiro e o seu consello regulador, aprobado por Orde do 2 de febreiro de 1976, do xeito que se expresa no anexo á presente disposición.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de abril de 2004.
Juan Miguel Díz Guedes
Conselleiro de Política Agroalimentaria
e Desenvolvemento Rural
ANEXO
Modificación do regulamento da denominación de orixe ribeiro e o seu consello regulador
Modifícanse os artigos 1, 5, 8, 11, 13, 16 e 21 do regulamento da denominación de orixe Ribeiro e o seu consello regulador de acordo co que se recolle a seguir:
-Artigo 1º.-Engádese un novo parágrafo ao final do artigo coa seguinte redacción:
Ademais, poderanse elaborar, do xeito que se recolle neste regulamento, viños de uva sobremadurada a partir de uvas sometidas a un proceso de secado baixo cuberta, que se denominarán Tostados, que quedan igualmente protexidos por esta denominación.
-Artigo 5º.-Engádese un novo parágrafo, despois do 2, coa seguinte redacción:
2.bis. Os tostados brancos elaboraranse exclusivamente a partir de uvas das variedades treixadura,
loureira, torrontés, godello e albariño e os tostados tintos das variedades caíño, ferrón, sousón, brancellao e mencía.
-Artigo 8º.-Engádese un novo parágrafo despois do 1, coa seguinte redacción:
1.bis. No caso das parcelas que vaian ser destinadas á elaboración de viños tostados, a produción máxima será de 12.000 quilogramos por hectárea.
-Artigo 11º.-Engádese o seguinte texto ao final do artigo:
Para a obtención dos viños tostados, o proceso de sobremaduración por secado realizarase por ventilación natural, en locais cubertos e con axeitadas características de deseño, localización e orientación. Os sistemas empregados para soportar a uva deberán garantir en todo momento as condicións necesarias para un correcto secado e un bo mantemento das condicións sanitarias.
O período de secado terá unha duración mínima de tres meses e durante este realizaranse os controis necesarios para evitar perdas na calidade do produto, permitíndose o emprego de compostos con xofre, autorizados polo consello regulador, para o mantemento dun correcto estado sanitario.
Ao inicio do proceso de elaboración, o mosto terá un contido mínimo de azucres de 300 gramos por litro. No proceso de elaboración empregarase a tecnoloxía máis axeitada para a obtención de viños de calidade, permitíndose un rendemento máximo de 40 litros de viño por cada 100 quilogramos de uva pasa.
Após a fermentación, o viño pasará por un proceso de maduración en cubas de madeira de carballo ou cerdeira de xeito que o tempo total de contacto coa madeira, incluído, de ser o caso, o investido na fermentación, non será inferior a seis meses. Despois disto, a súa maduración en botella non será inferior a tres meses.
-Artigo 13º.-Engádese un novo parágrafo ao final do artigo coa seguinte redacción:
Os viños tostados do Ribeiro terán unha graduación alcohólica adquirida mínima de 13% volume, os azucres residuais non serán inferiores a 70 gramos por litro e a acidez volátil non será superior a 35 miliequivalentes por litro. Á vista serán limpos con tons tostados.
-Artigo 16º.-Modifícase o parágrafo 1, que queda redactado do seguinte xeito:
1. O consello regulador levará os seguintes rexistros:
a) Rexistro de viñas.
b) Rexistro de adegas de elaboración.
c) Rexistro de adegas de almacenamento.
d) Rexistro de locais de secado.
-Artigo 21º.-Substitúese o texto deste artigo polo que se expresa a seguir:
No rexistro de locais de secado inscribiranse todos aqueles que, situados na zona de produción, se dediquen ao secado de uvas procedentes de viñas inscritas e das variedades contempladas no artigo 5.2.bis.